FI Euroopan unionin virallinen lehti CE 45/39

Neuvoston lähestymistapa Euroopan petostentorjuntavirastoa OLAFia koskevan asetuksen tarkistamiseen

P6_TA(2008)0632

Euroopan parlamentin päätöslauselma 18. joulukuuta 2008 neuvoston lähestymistavasta OLAF-asetuksen tarkistamiseen

(2010/C 45 E/07)

Euroopan parlamentti, joka

— ottaa huomioon paremmasta lainsäädännöstä tehdyn toimielinten välisen sopimuksen (1),

— ottaa huomioon ehdotuksen Euroopan parlamentin ja neuvoston asetukseksi Euroopan petostentorjuntaviraston (OLAF) tutkimuksista annetun asetuksen (EY) N:o 1073/1999 muuttamisesta (KOM(2006)0244) ja parlamentin siitä 20. marraskuuta 2008 vahvistaman kannan (2),

— ottaa huomioon neuvostolle esitetyn suullisen kysymyksen neuvoston lähestymistavasta OLAFia koskevan asetuksen tarkistamiseen (O-0116/2008),

— ottaa huomioon työjärjestyksen 108 artiklan 5 kohdan,

A. katsoo, että OLAF, joka perustettiin vuonna 1999 operaationalisena virastona suojelemaan yhteisön taloudellisia etuja, on saanut näiden kymmenen vuoden aikana arvokasta kokemusta petosten ja korruption torjumisesta,

B. katsoo, että OLAFin sääntelykehystä olisi parannettava viraston saaman operationaalisen kokemuksen perusteella,

C. katsoo, että EU:n kummankin lainsäädäntövallan käyttäjän olisi tehtävä yhteispäätösmenettelyssä tiivistä yhteistyötä, jotta petosten torjumisen sääntelykehystä voidaan mukauttaa nykyisiin tarpeisiin,

D. ottaa huomioon, että parlamentti hyväksyi asetuksen (EY) N:o 1073/1999 (OLAFia koskeva asetus) tarkistamisen laajalla enemmistöllä 20. marraskuuta 2008 pidetyssä ensimmäisessä käsittelyssä;

1. katsoo, että OLAFia koskevaa sääntelykehystä on pikaisesti selkeytettävä, jotta petostutkinnan tehokkuutta voidaan parantaa entisestään ja jotta voidaan varmistaa viraston riippumattomuus samalla kun otetaan täysi-painoisesti huomioon kokemukset, joita OLAFille on kertynyt siitä lähtien kun se perustettiin vuonna 1999 korvaamaan petostentorjunnan koordinointiyksikkö (UCLAF),

2. muistuttaa neuvostolle, että edellä mainittu Euroopan parlamentin 20. marraskuuta 2008 vahvistama kanta johtaa OLAFin tutkimusten tehokkuuden ja laadun merkittävään paranemiseen, sillä siinä lujitetaan menettelytakeita ja valvontakomitean asemaa, syyttömyysolettamaa, tutkinnan kohteina olevien puolustautumisoikeuksia ja oikeusviranomaisten kanssa yhteistyötä tekevien oikeuksia, selvien ja avointen tutkintaa koskevien määräysten hyväksymistä sekä toimivaltaisten kansallisten viranomaisten ja EU:n toimielinten yhteistyön kohentamista;

3. kehottaa puheenjohtajavaltioita Ranskaa ja Tšekkiä toimittamaan parlamentin kanssa käytäviä neuvotteluja varten aikataulun, joka perustuu asetukseen (EY) N:o 1073/1999, ja osoittamaan siten, että ne pyrkivät kaikin tavoin yhteisen kannan ripeään hyväksymiseen neuvostossa ilman uusia perusteettomia viivästyksiä;

4. katsoo, että neuvoston kanta OLAFin tutkimusten kolmen nykyisen oikeusperustan pelkkään konsolidointiin ei ole argumenttina pätevä sille, että asetuksesta (EY) N:o 1073/1999 ei käynnistettäisi neuvotteluja heti, koska pelkkä konsolidointi ei paranna OLAFin petostutkinnan sääntelykehystä ja se merkitsee siten huomattavaa ajanhukkaa petostentorjunnan tehostamisen kannalta; kannattaa siksi EU:n petostentorjuntalainsäädännön, kuten asetusten (EY) N:o 1073/1999, (Euratom, EY) N:o 2185/96 ja (EY, Euratom) N:o 2988/95, uudelleen laatimista, jonka olisi perustuttava tarkistettuun asetukseen (EY) N:o 1073/1999;

5. kehottaa puhemiestä välittämään tämän päätöslauselman neuvostolle, jäsenvaltioiden parlamenttien asiasta vastaaville valiokunnille, Euroopan tilintarkastustuomioistuimelle ja kansallisille tilintarkastuslaitoksille.

(1) EUVL C 321, 31.12.2003, s. 1.

(2) Hyväksytyt tekstit, P6_TA(2008)0553.